การ์โลส อัลการัซ

**การ์โลส อัลการัซ การ์เฟีย** (, ; เกิด: 5 พฤษภาคม ค.ศ. 2003) เป็นนักเทนนิสอาชีพชายชาวสเปน มือวางอันดับ 1 ของโลกคนปัจจุบัน และครองตำแหน่งอันดับ 1 เมื่อจบฤดูกาลใน ค.ศ. 2022 และ 2025 อัลการัซชนะเลิศการแข่งขันประเภทชายเดี่ยวของสมาคมนักเทนนิสอาชีพ (เอทีพี) 26 รายการรวมถึงแชมป์แกรนด์สแลม 7 รายการ และรายการมาสเตอร์ 1000 อีก 8 รายการ เขาเป็นผู้เล่นที่อายุน้อยที่สุดในประวัติศาสตร์ที่ชนะเลิศแกรนด์สแลมครบ 4 รายการ (Career Grand Slam) ในประเภทชายเดี่ยว เขาได้รับการยกย่องให้เป็นนักเทนนิสชายที่เก่งที่สุดในปัจจุบัน และได้รับการคาดหมายว่าจะก้าวขึ้นมาเป็นหนึ่งในผู้เล่นระดับตำนานในอนาคต   

อัลการัซเริ่มเล่นอาชีพใน ค.ศ. 2018 ในวัย 14 ปี และขึ้นสู่ 100 อันดับแรกของโลกในเดือนพฤษภาคม ค.ศ. 2021 และจบฤดูกาลด้วยการขึ้นถึงอันดับ 32 จากการเข้าถึงรอบก่อนรองชนะเลิศยูเอสโอเพน ต่อมาใน ค.ศ. 2022 เขาชนะเลิศรายการมาสเตอร์ 1000 ครั้งแรกด้วยวัย 18 ปี และขึ้นสู่ 10 อันดับแรกของโลก ในช่วงปลายปีเขาชนะเลิศแกรนด์สแลมยูเอสโอเพน และขึ้นสู่มือวางอันดับ 1 ของโลก ทำสถิติเป็นผู้เล่นที่อายุน้อยที่สุด และเป็นผู้เล่นดาวรุ่งคนแรกในการแข่งขันยุคโอเพน ที่ขึ้นสู่ตำแหน่งอันดับ 1 ด้วยวัย 19 ปี 4 เดือน และ 7 วัน และยังจบฤดูกาลด้วยการเป็นมือวางอันดับ 1 ที่อายุน้อยที่สุดตลอดกาล ส่งผลให้เขาคว้ารางวัลลอริอุสเวิลด์สปอตส์อะวอดส์ สาขานักกีฬาที่มีพัฒนาการยอดเยี่ยมแห่งปี  

ใน ค.ศ. 2023 เขาชนะครบ 100 นัดในอาชีพด้วยวัยเพียง 20 ปี ตามด้วยแชมป์แกรนด์สแลมรายการที่สองในวิมเบิลดันซึ่งเขาเอาชนะอดีตแชมป์ 7 สมัยอย่างนอวาก จอกอวิช ต่อมาใน ค.ศ. 2024 เขาคว้าแชมป์เฟรนช์โอเพนสมัยแรก และกลายเป็นนักเทนนิสชายที่อายุน้อยที่สุดในประวัติศาสตร์ที่คว้าแชมป์แกรนด์สแลมได้ครบทุกพื้นคอร์ต ตามด้วยแชมป์วิมเบิลดันด้วยการชนะจอกอวิชอีกครั้ง และคว้าเหรียญเงินในโอลิมปิกฤดูร้อน 2024 ต่อมาใน ค.ศ. 2025 อัลการัซชนะเลิศแกรนด์สแลมใบที่ 5 และ 6 จากการเอาชนะคู่แข่งสำคัญอย่างยันนิค ซินเนอร์ ในรอบชิงชนะเลิศเฟรนช์โอเพนและยูเอสโอเพน และปิดท้ายฤดูกาลด้วยการเป็นมือวางอันดับ 1 อีกครั้ง ก่อนจะคว้าแชมป์ออสเตรเลียนโอเพน 2026 และกลายเป็นนักเทนนิสที่อายุน้อยที่สุดที่ทำ Career Grand Slam ด้วยวัย 22 ปี 8 เดือน และ 27 วัน     

## วัยเยาว์
**การ์โลส อัลการัซ การ์เฟีย** เกิดเมื่อวันที่ 5 พฤษภาคม ค.ศ. 2003 ในหมู่บ้านเอลปัลมาร์ แคว้นภูมิภาคมูร์เซีย ประเทศสเปน บิดาของเขาคือ การ์โลส อัลการัซ กอนซาเลซ มารดาคือ บีร์ฆิเนีย การ์เฟีย เอสกันดอน อัลการัซมีพี่น้องสามคน เขาเริ่มเล่นเทนนิสเมื่ออายุประมาณ 4 ปี ณ สถาบันฝึกสอน *Real Sociedad Club de Campo Murcia* ซึ่งบิดาของเขาเป็นผู้อำนวยการอยู่ที่นั่น 

## การเล่นอาชีพ

### 2020: ลงแข่งขันในเอทีพีครั้งแรก
ด้วยวัย 16 ปีในเดือนกุมภาพันธ์ ค.ศ. 2020 อัลการัซลงแข่งขันอาชีพครั้งแรก ณ นครรีโอเดจาเนโร ประเทศบราซิล ซึ่งเขาเอาชนะรุ่นพี่ร่วมชาติอย่างอัลเบร์ต ราโมส บิญโญลัส ในรอบแรกก่อนจะตกรอบที่สองโดยแพ้เฟเดริโก โกเรียจากอาร์เจนตินา 

### 2021: แชมป์รายการแรก และขึ้นสู่ 35 อันดับแรกของโลก
[thumb|left|upright|อัลการัซในการแข่งขันแกรนด์สแลม[เฟรนช์โอเพน ค.ศ. 2021]]

ในวัย 17 ปี อัลการัซได้ลงแข่งขันในระดับแกรนด์สแลมครั้งแรกในรายการออสเตรเลียนโอเพน และถือเป็นผู้เล่นอายุน้อยที่สุดในประวัติศาสตร์รายการที่ได้ลงแข่งขันในประเภทชายเดี่ยว เขาผ่านรอบแรกด้วยการเอาชนะโบติค ฟาน เดอ แซนชุลป์จากเนเธอร์แลนด์แต่ตกรอบที่สองโดยแพ้มิคาเอล อีเมอร์ชาวสวีเดน

ต่อมา อัลการัซทำสถิติเป็นผู้เล่นอายุน้อยที่สุดที่คว้าชัยชนะในรายการมาสเตอร์ 1000 คอร์ตดินที่กรุงมาดริด โดยเอาชนะอาเดรียน มานนาริโนจากฝรั่งเศส ทำลายสถิติของราฟาเอล นาดัล ซึ่งมีอายุ 18 ปีใน ค.ศ. 2004 และเขาตกรอบที่สองโดยแพ้ตำนานรุ่นพี่อย่างนาดัลในรอบต่อมา ซึ่งตรงกันคล้ายวันเกิดครบ 18 ปีของเขา เขาชนะเลิศการแข่งขันรายการที่ใหญ่ที่สุดในอาชีพขณะนั้นที่โปรตุเกส ทำสถิติเป็นผู้เล่นที่อายุน้อยที่สุดที่ขึ้นสู่ 100 อันดับแรกของโลกในวัย 18 ปี วันที่ 24 พฤษภาคม ค.ศ. 2021

อัลการัซเข้าสู่รอบก่อนรองชนะเลิศ (8 คนสุดท้าย) ในระดับแกรนด์สแลมครั้งแรกในเฟรนช์โอเพน ณ กรุงปารีส ต่อมาในเดือนกรกฎาคม เขาคว้าแชมป์ที่โครเอเชีย และทำสถิติเป็นนักเทนนิสชาวสเปนที่อายุน้อยที่สุดที่คว้าแชมป์ในการแข่งขันของเอทีพี ทำลายสถิติเดิมของนาดัลใน ค.ศ. 2004 ก่อนที่เขาจะตกรอบที่สองในแกรนด์สแลมวิมเบิลดัน โดยแพ้ ดานีอิล เมดเวเดฟ และเข้าถึงรอบรองชนะเลิศรายการเอทีพี 250 ที่รัฐนอร์ทแคโรไลนาแต่แพ้อีเมอร์จากสวีเดนไปอีกครั้ง

ต่อมาในแกรนด์สแลมยูเอสโอเพน เขาเอาชนะผู้เล่นชื่อดังชาวกรีกอย่างสเตฟาโนส ซิทซีปัส ในการแข่งขันห้าเซตผ่านเข้าสู่รอบที่ 4 ถือเป็นชัยชนะที่ใหญ่ที่สุดในอาชีพของเขา ณ ขณะนั้น และสร้างสถิติเป็นผู้เล่นที่อายุน้อยที่สุดที่เข้าสู่รอบที่สี่ในเทนนิสแกรนด์สแลม แทนสถิติเดิมของไมเคิล ชาง และตำนานชาวอเมริกันอย่างพีต แซมพราสใน ค.ศ. 1989 และเขายังทำสถิติเป็นผู้เล่นอายุน้อยที่สุดในยุคโอเพน ที่เข้ารอบก่อนรองชนะเลิศรายการนี้ ต่อจากโธมัซ คอคชาวบราซิลในวัย 18 ปีเมื่อ ค.ศ. 1963 อย่างไรก็ตาม เขาต้องขอยอมแพ้จากการแข่งขันที่พบกับเฟลิกซ์ โอเฌร์ อาลียาซีมจากแคนาดา เนื่องจากบาดเจ็บที่ขา ต่อมา เขาเอาชนะมือวาง 10 อันดับแรกของโลกได้เป็นครั้งที่สองนับตั้งแต่เล่นอาชีพ ด้วยการเอาชนะมัตเตโอ เบเรตตินี ชาวอิตาลีในการแข่งขันที่กรุงเวียนนา และขึ้นสู่ 35 อันดับแรกของโลกได้เป็นครั้งแรก ถือเป็นผู้เล่นอายุน้อยที่สุดที่ทำได้ ถัดมาในการแข่งขันมาสเตอร์ 1000 ที่ปารีส เขาเอาชนะยันนิค ซินเนอร์ จากอิตาลีได้ ถือเป็นการชนะผู้เล่นสิบอันดับแรกของโลกเป็นครั้งที่สาม เขาปิดท้ายฤดูกาลด้วยการคว้าแชมป์เอทีพีไฟนอล ในระดับเยาวชน (Next gen Final) เอาชนะดาวรุ่งชาวอเมริกันอย่างเซบาสเตียน คอร์ดาในรอบชิงชนะเลิศ

### 2022: แชมป์แกรนด์สแลมรายการแรก และขึ้นสู่มือวางอันดับ 1 ของโลก
อัลการัซได้รับการจัดอันดับเป็นผู้เล่นมือวางครั้งแรกในรายการแกรนด์สแลมปีนี้ เขาเข้าสู่รอบที่สามในรายการออสเตรเลียนโอเพนก่อนจะแพ้เบเรตตินีในการแข่งขันห้าเซต แต่เขาคว้าแชมป์ระดับเอทีพี 500 ได้เป็นครั้งแรกด้วยการเอาชนะดิเอโก ชวาสมัน ในรอบชิงชนะเลิศที่รีโอเดจาเนโร และขึ้นสู่ 20 อันดับแรกในเดือนกุมภาพันธ์ ตามด้วยการเข้ารอบก่อนรองชนะเลิศรายการเอทีพีมาสเตอร์ 1000 ครั้งแรกที่อินเดียนเวลส์ ก่อนจะแพ้นาดัล

เขาคว้าแชมป์มาสเตอร์ 1000 ครั้งแรกด้วยการชนะกาสเปอร์ รืด จากนอร์เวย์ที่ไมแอมี ทำสถิติเป็นผู้เล่นอายุน้อยที่สุดที่คว้าแชมป์รายการนี้ และเป็นผู้เล่นที่อายุน้อยที่สุดเป็นอันดับสามที่ชนะเลิศรายการมาสเตอร์ แต่เขาแพ้คอร์ดาในรายการมาสเตอร์ที่มงเต-การ์โล ภายหลังจากเอาชนะซิทซีปัสในรอบก่อนรองชนะเลิศที่บาร์เซโลนา เขาขึ้นสู่ตำแหน่ง 10 อันดับแรกของโลกเป็นครั้งแรกในวันที่ 25 เมษายน ค.ศ. 2022 เขาถือเป็นผู้เล่นดาวรุ่งคนที่ 20 ในประวัติศาสตร์ที่ขึ้นสู่มือวาง 10 อันดับแรก นับตั้งแต่มีการนำระบบจัดอันโลกมาใช้ใน ค.ศ. 1973 และเป็นมือวาง 10 อันดับที่อายุน้อยที่สุดนับตั้งแต่นาดัลทำสถิติไว้ในเดือนเมษายน ค.ศ. 2005 เขาคว้าแชมป์ด้วยการเอาชนะรุ่นพี่ร่วมชาติอย่างปาโบล การ์เรโญ บุสตา 

ในวันเกิดครบรอบ 19 ปีของอัลการัซ เขาเอาชนะนาดัลในการแข่งขันมาสเตอร์ที่มาดริด ทำสถิติเป็นผู้เล่นดาวรุ่งคนแรกที่เอาชนะนาดัลบนคอร์ตดินได้ ตามด้วยการเอาชนะมือวางอันดับหนึ่งอย่าง นอวาก จอกอวิช ในรอบรองชนะเลิศ ทำสถิติเป็นผู้เล่นอายุน้อยที่สุดที่เอาชนะผู้เล่นมือวางอันดับหนึ่งนับตั้งแต่ ค.ศ. 2004 และเป็นผู้เล่นคนแรกที่เอาชนะได้ทั้งนาดัลและจอกอวิชติดต่อกันบนคอร์ตดิน เขาคว้าแชมป์รายการที่สี่ในปีนี้ และเป็นแชมป์มาสเตอร์ 1000 รายการที่สองโดยเอาชนะอเล็คซันเดอร์ ซเฟเร็ฟ ถือเป็นแชมป์ที่อายุน้อยที่สุดในรายการ ส่งผลให้เขาขึ้นสู่อันดับหกของโลกในวันที่ 9 พฤษภาคม ค.ศ. 2022 ก่อนจะถอนตัวจากรายการมาสเตอร์ที่โรมเนื่องจากบาดเจ็บข้อเท้า เขาเข้าสู่รอบก่อนรองชนะเลิศในเฟรนช์โอเพน ก่อนจะแพ้ซเฟเร็ฟ และแพ้ซินเนอร์ในรอบที่สี่ในวิมเบิลดัน

อัลการัซขึ้นสู่มือวางอันดับ 5 ของโลกเป็นครั้งแรกในวันที่ 25 กรกฎาคม ค.ศ. 2022 ถือเป็นผู้เล่นที่ทำอันดับติด 1 ใน 5 ที่อายุน้อยที่สุดตั้งแต่นาดัลทำได้ใน ค.ศ. 2005 แต่เขาแพ้ลอเรนโซ มูเซตติ จากอิตาลีในรอบชิงชนะเลิศที่ฮัมบวร์ค เป็นการแพ้รอบชิงชนะเลิศเป็นครั้งแรกในอาชีพ แต่เขาขึ้นสู่มือวางอันดับสี่ในเดือนถัดมาหลังจากเข้ารอบชิงชนะเลิศที่โครเอเชีย เขาลงแข่งขันแกรนด์สแลมยูเอสโอเพนในฐานะมือวางอันดับสาม และจากการเอาชนะมาร์รีน ชิลิคในรอบที่สี่ อัลการัซทำสถิติเป็นผู้เล่นที่อายุน้อยที่สุดที่เข้ารอบแปดคนสุดท้ายในรายการนี้สองปีติดต่อกันในยุคโอเพน เขาเอาชนะซินเนอร์ในรอบต่อมาโดยต้องเซฟแต้ม Match Point ซึ่งนัดนี้ใช้เวลาแข่งขันไปถึง 5 ชั่วโมงและ 15 นาที ถือเป็นการแข่งขันที่นานที่สุดเป็นอันดับสองในประวัติศาสตร์รายการ และเขาคว้าแชมป์รายการใหญ่ที่สุดในการเล่นอาชีพ และเป็นแชมป์แกรนด์สแลมครั้งแรกด้วยการเอาชนะคัสเปอร์ รืด จากนอร์เวย์ในรอบชิงชนะเลิศ 3–1 เซต ขึ้นสู่มือวางอันดับหนึ่งของโลกเป็นครั้งแรกในอาชีพ และสร้างประวัติศาสตร์เป็นผู้เล่นมือวางอันดับหนึ่งที่อายุน้อยที่สุดของเอทีพีด้วยวัย 19 ปี 4 เดือน และ 6 วัน ทำลายสถิติเดิมของเลย์ตัน ฮิววิตต์ เขายังเป็นผู้เล่นดาวรุ่งคนแรกในยุคโอเพนที่ขึ้นสู่ตำแหน่งอันดับหนึ่ง และเป็นแชมป์รายการนี้ที่อายุน้อยที่สุดต่อจากพีต แซมพราสใน ค.ศ. 1990
alt=Carlos Alcaraz, Swiss Indoors Basel 2022|thumb|อัลการัซในการแข่งขันที่บาเซิลในปี 2022
อัลการัซแพ้ต่ออาลียาซีมในรอบชิงชนะเลิศเทนนิสเดวิส คัพ ตามด้วยการตกรอบแรกที่อัสตานา และเข้ารอบรองชนะเลิศที่บาเซิลก่อนจะแพ้อาลียาซีมไปอีกครั้ง เขาถอนตัวในรอบแปดคนสุดท้ายการแข่งขันมาสเตอร์ที่ปารีสเนื่องจากอาการบาดเจ็บ ในวันถัดมาเขาประกาศว่าได้รับบาดเจ็บกล้ามเนื้อท้องฉีกขาด และต้องพักการแข่งขันประมาณหกสัปดาห์ ส่งผลให้เขาต้องถอนตัวจากการแข่งขันสองรายการสำคัญท้ายฤดูกาลในเอทีพีไฟนอล และเทนนิสเดวิสคัพ อย่างไรก็ตาม เขายังปิดฤดูกาลด้วยตำแหน่งมือวางอันดับหนึ่ง ถือเป็นผู้เล่นอายุน้อยที่สุดที่จบฤดูกาลด้วยตำแหน่งนี้ด้วยวัย 19 ปีและ 214 วัน

### 2023: ชัยชนะนัดที่ 100 และ แชมป์วิมเบิลดัน
thumb|right|150px|อัลการัซกับถ้วยแชมป์วิมเบิลดัน ค.ศ. 2023 
อัลการัซต้องถอนตัวจากแกรนด์สแลมออสเตรเลียนโอเพนเนื่องจากบาดเจ็บกล้ามเนื้อต้นขาด้านหลังจากการฝึกซ้อม เขาเสียตำแหน่งมือวางอันดับหนึ่งให้แก่จอกอวิชซึ่งคว้าแชมป์ออสเตรเลียนโอเพนได้ อัลการัซครองตำแหน่งอันดับหนึ่งครั้งแรกในอาชีพรวม 20 สัปดาห์ ต่อมา เขาคว้าแชมป์รายการที่เจ็ดในอาชีพในการแข่งขันเอทีพี 500 ที่บัวโนสไอเรส เอาชนะคาร์เมรอน นอร์รีย์ จากสหราชอาณาจักรในรอบชิงชนะเลิศ 2–0 เซต ก่อนจะแพ้นอร์รีย์ในรอบชิงชนะเลิศที่รีโอเดจาเนโร 1–2 เซต และถอนตัวจากการแข่งขันที่อากาปุลโกจากการบาดเจ็บกล้ามเนื้อต้นขาด้านหลังอีกครั้ง

อัลการัซคว้าชัยชนะครบ 100 นัดในอาชีพจากการชนะทาลลอน กรีกสปูร์อันดับ 31 จากเนเธอร์แลนด์ในมาสเตอร์ 1000 ที่อินเดียนเวลส์ ทำสถิตินี้ได้เร็วกว่าผู้เล่น Big 3 อย่างโรเจอร์ เฟเดอเรอร์ นาดัล และจอกอวิช ตามด้วยการเอาชนะซินเนอร์ และเมดเวเดฟในรอบรองชนะเลิศและชิงชนะเลิศตามลำดับ ถือเป็นแชมป์รายการที่แปดในอาชีพ และรายการมาสเตอร์ 1000 ครั้งที่สามที่ได้แชมป์ และยังหยุดสถิติชนะรวดทุกรายการ 19 นัดของเมดเวเดฟลง และเป็นผู้เล่นคนแรกที่คว้าแชมป์ได้โดยไม่เสียเซตเลยทั้งรายการ นับตั้งแต่เฟเดอเรอร์ทำได้ใน ค.ศ. 2017 ส่งผลให้เขากลับสู่มือวางอันดับหนึ่งในวันที่ 20 มีนาคม ค.ศ. 2023 ก่อนจะตกรอบรองชนะเลิศที่ไมแอมีซึ่งเขาเป็นแชมป์เก่า โดยแพ้คู่ปรับอย่างซินเนอร์ไปอีกครั้ง 1–2 เซต และเสียตำแหน่งมือวางอันดับหนึ่งกลับไปอีกครั้ง

เขาถอนตัวจากรายการคอร์ตดินที่มงเต-การ์โล จากอาการบาดเจ็บข้อมือ ก่อนจะกลับมาเอาชนะซิทซีปัสในรอบชิงชนะเลิศที่บาร์เซโลนา ป้องกันแชมป์ได้สำเร็จโดยไม่เสียเซตตลอดการแข่งขัน ตามด้วยแชมป์รายการที่สิบในอาชีพ ด้วยแชมป์มาสเตอร์ที่มาดริดโดยเอาชนะยาน-เลนนาร์ด สตรัฟฟ์ชาวเยอรมัน และกลับขึ้นสู่มือวางอันดับหนึ่งหลังจากลงแข่งรอบที่สองในมาสเตอร์ที่กรุงโรม แต่เขาแพ้ในรอบที่สามให้กับฟาเบียน มารอซซานมือวางอันดับ 135 ชาวฮังการีอย่างเหนือความคาดหมาย เขาเข้าถึงรอบรองชนะเลิศเฟรนช์โอเพนเป็นครั้งแรกก่อนจะแพ้แชมป์อย่างจอกอวิช 1–3 เซตโดยมีอาการตะคริวในช่วงปลายการแข่งขันเซตที่สอง

เข้าสู่การแข่งขันคอร์ตหญ้า อัลการัซคว้าแชมป์บนคอร์ตหญ้าได้เป็นครั้งแรกในรายการที่ควีนส์ ณ กรุงลอนดอน โดยเอาชนะอเล็กซ์ เด มินออร์ จากออสเตรเลีย เขาลงแข่งขันวิมเบิลดันในฐานะมือวางอันดับหนึ่ง และคว้าแชมป์แกรนด์สแลมได้เป็นครั้งที่สอง โดยเป็นการเอาชนะแชมป์เก่าสี่สมัยซ้อน และแชมป์เจ็ดสมัยอย่างจอกอวิช 3–2 เซต อัลการัซถือเป็นเพียงผู้เล่นคนที่สองต่อจากแอนดี มาร์รี ที่เอาชนะจอกอวิชได้ในรอบชิงชนะเลิศวิมเบิลดัน ก่อนที่เขาจะแพ้จอกอวิชในรอบชิงชนะเลิศมาสเตอร์ 1000 ที่ซินซินแนติ รัฐโอไฮโอ แม้เขาจะชนะในเซตแรกไปก่อน และขึ้นนำ 4–2 เกมในเซตที่สอง รวมทั้งได้คะแนน Championship Point ในไทเบรกเซตที่สอง การแข่งขันใช้เวลา 3 ชั่วโมง 49 นาที ถือเป็นรอบชิงชนะเลิศรายการมาสเตอร์ที่ใช้เวลาแข่งยาวนานที่สุดในประวัติศาสตร์ โดยอัลการัซแพ้ในการแข่งขันไทเบรกไปทั้งในเซตที่สองและเซตตัดสิน 

อัลการัซลงแข่งขันยูเอสโอเพนแกรนด์สแลมสุดท้ายของปีในฐานะแชมป์เก่า แต่เขาตกรอบรองชนะเลิศด้วยการแพ้เมดเวเดฟ 1–3 เซต เขาเสียตำแหน่งมือวางอันดับหนึ่งหลังจากที่จอกอวิชคว้าแชมป์ได้ ต่อมา อัลการัซตกรอบการแข่งขันสามรายการติดต่อกันที่ปักกิ่ง, เซี่ยงไฮ้ และมาสเตอร์ที่ปารีส เขาลงแข่งขันรายการสุดท้ายของปีในเอทีพี ไฟนอลในเดือนพฤศจิกายน แต่ตกรอบรองชนะเลิศโดยแพ้จอกอวิชสองเซตรวด

### 2024: แชมป์แกรนด์สแลม 2 รายการ, เหรียญเงินโอลิมปิก และชัยชนะนัดที่ 200
[thumb|left|upright|อัลการัซคว้าเหรียญเงินในการแข่งขันประเภทชายเดี่ยว ใน[โอลิมปิกฤดูร้อน 2024 ]]
อัลการัซลงแข่งแกรนด์สแลมแรกของปีที่ออสเตรเลียนโอเพน เข้าเข้าถึงรอบ 8 คนสุดท้ายและแพ้อเล็คซันเดอร์ ซเฟเร็ฟ 1–3 เซต เขาตกรอบการแข่งชันสองรายการถัดมาที่อาร์เจนตินาและบราซิล โดยถอนตัวจากการแข่งขันรอบแรกที่รีโอเดจาเนโรจากการบาดเจ็บข้อเท้า อัลคารัซลงแข่งขันรายการมาสเตอร์ 1000 รายการแรกของปีที่อินเดียนเวลส์ เขาเอาชนะซินเนอร์ในรอบรองชนะเลิศในการแข่งขันสามเซต ซึ่งถือเป็นการพบกันครั้งที่แปดในอาชีพ และป้องกันแชมป์ได้โดยเอาชนะเมดเวเดฟในรอบชิงชนะเลิศสองเซตรวด คว้าแชมป์สมัยที่สองและถือเป็นแชมป์มาสเตอร์ใบที่ 5 และยังเป็นแชมป์รายการแรกนับตั้งแต่วิมเบิลดัน 2023 แต่เขาตกรอบก่อนรองชนะเลิศในรายการมาสเตอร์ที่ไมแอมีด้วยการแพ้ดิมิทรอฟ ส่งผลให้เขาเสียตำแหน่งอันดับสองของโลกให้ซินเนอร์ ต่อมา เขาถอนตัวจากรายการมาสเตอร์คอร์ตดินที่มงเต-การ์โล เนื่องจากบาดเจ็บแขน และตกรอบก่อนรองชนะเลิศมาสเตอร์ที่มาดริด โดยแพ้อันเดรย์ รูเบลฟ ตามด้วยการถอนตัวจากมาสเตอร์ที่กรุงโรมเนื่องจากอาการบาดเจ็บแขนกำเริบ

อัลการัซลงแข่งขันแกรนด์สแลมเฟรนช์โอเพน และคว้าแชมป์โดยเอาชนะซเฟเร็ฟในรอบชิงชนะเลิศในการแข่งขันห้าเซต (6–3, 2–6, 5–7, 6–1, 6–2) และด้วยวัย 21 ปี เขาสร้างสถิติเป็นผู้เล่นที่อายุน้อยที่สุดที่คว้าแชมป์แกรนด์สแลมได้ครบทุกพื้นคอร์ต (ฮาร์ดคอร์ต, คอร์ตหญ้า และคอร์ตดิน) และเป็นแชมป์เฟรนช์โอเพนที่อายุน้อยที่สุดนับตั้งแต่ราฟาเอล นาดัล ใน ค.ศ. 2007 อัลการัซป้องกันแชมป์วิมเบิลดันด้วยการเอาชนะจอกอวิชได้ในรอบชิงชนะเลิศเป็นปีที่สองติดต่อกัน คว้าแชมป์แกรนด์สแลมเป็นครั้งที่ 4 และทำสถิติเป็นผู้เล่นอายุน้อยที่สุดในยุคโอเพนที่คว้าแชมป์เฟรนช์โอเพนและวิมเบิลดันได้ในปีเดียวกัน 

อัลการัซผ่านเข้ารอบชิงชนะเลิศในการแข่งขันประเภทชายเดี่ยวในโอลิมปิกฤดูร้อน 2024 ณ กรุงปารีส โดยเอาชนะฮาร์ดี ฮาบิบ จากเลบานอน, ทาลลอน กรีกสปูร์จากเนเธอร์แลนด์, โรมัน ซาฟีอุลลินจากรัสเซีย, ทอมมี พอล จากสหรัฐ และ เฟลิกซ์ โอเฌร์ อาลียาซีมจากแคนาดา พร้อมทั้งทำสถิติเป็นผู้เล่นที่อายุน้อยที่สุดที่ผ่านเข้ารอบชิงชนะเลิศ แต่เขาแพ้จอกอวิชไปสองเซตรวด คว้าเหรียญเงินไปครอง อัลการัซถอนตัวจากรายการมาสเตอร์ 1000 ที่แคนาดา และกลับมาลงแข่งขันมาสเตอร์ที่ซินซินแนติ แต่ก็ตกรอบแรกโดยแพ้กาแอล มงฟิล์ส เขาลงแข่งแกรนด์สแลมสุดท้ายของปีในยูเอสโอเพนที่นิวยอร์กในเดือนสิงหาคม แต่ตกรอบที่สองโดยแพ้โบติค ฟาน เดอ แซนชุลป์ชาวดัตซ์สามเซตรวด นี่ถือเป็นการตกรอบรายการแกรนด์สแลมที่เร็วที่สุดของอัลการัซนับตั้งแต่วิมเบิลดัน ค.ศ. 2021 อัลการัซลงแข่งขันเทนนิส เดวิส คัพ ในนามทีมชาติสเปน ณ เมืองบาเลนเซีย โดยในรอบสุดท้ายสเปนอยู่ร่วมกลุ่มกับเชกเกีย, ฝรั่งเศส และออสเตรเลีย อัลการัซลงแข่งขันประเภทชายเดี่ยวสองนัด และประเภทคู่อีกหนึ่งนัดโดยชนะรวด เขาลงแข่งขันรายการเลเวอร์ คัพ ในนามทีมยุโรประหว่างวันที่ 20–22 กันยายนที่เบอร์ลิน เขาชนะรวดในการแข่งขันประเภทเดี่ยว 2 นัด รวมทั้งประเภทคู่ 1 นัด พาทีมยุโรปชนะทีมรวมดาราโลกไปด้วยคะแนน 13–11 

อัลการัซลงแข่งขันที่เอเชียเริ่มต้นด้วยรายการเอทีพี 500 ไชนาโอเพนที่ปักกิ่ง และคว้าชัยชนะครบ 200 นัดในอาชีพหลังจากเอาชนะ ทาลลอน กรีกสปูร์ ในรอบที่ 2 เขาคว้าแชมป์ได้โดยเอาชนะซินเนอร์ในรอบชิงชนะเลิศ 2–1 เซต และกลายเป็นนักเทนนิสคนแรกที่คว้าแชมป์ระดับ เอทีพี 500 ได้ครบทุกพื้นคอร์ต (ฮาร์ดคอร์ต, คอร์ตหญ้า และคอร์ตดิน) ก่อนจะตกรอบก่อนรองชนะเลิศมาสเตอร์ที่เซี่ยงไฮ้ด้วยการแพ้โทมัส มาซาชสองเซตรวด ตามด้วยการลงแข่งขันมาสเตอร์ที่ปารีสในช่วงปลายเดือนตุลาคม และตกรอบที่สอง เขาลงแข่งขันรายการสุดท้ายของปีในเอทีพี ไฟนอล ที่ตูริน อัลการัซแพ้คัสเปอร์ รืด ในนัดแรกของรอบแบ่งกลุ่ม (1–6, 5–7) แม้จะชนะลูเบลฟในนัดต่อมาแต่เขาต้องตกรอบเมื่อแพ้ซเฟเร็ฟในนัดสุดท้าย     

### 2025: ฤดูกาลที่ดีที่สุดอีกครั้ง
thumb|upright=.7|อัลการัซขณะเสริ์ฟในเฟรนช์โอเพน 2025
อัลการัซลงแข่งขันรายการแรกของปีในออสเตรเลียนโอเพน ด้วยเป้าหมายในการคว้าแชมป์ซึ่งรายการนี้เป็นแกรนด์สแลมเพียงรายการเดียวที่เขายังคว้าแชมป์ไม่ได้ เขาผ่านสองรอบแรกด้วยการเอาชนะอเล็คซันเดอร์ แชวแชนกอ จากคาซัคสถาน และโยชิฮิโตะ นิชิโอกะจากญี่ปุ่นโดยไม่เสียเซต และเอาชนะนูโน บอร์กึสจากโปรตุเกส 6–2, 6–4, 6–7(3–7), 6–2 ตามด้วยการเอาชนะแจ็ค เดรเปอร์จากสหราชอาณาจักรซึ่งถอนตัวหลังจบการแข่งขันเซตที่สอง อัลการัซเข้ารอบ 8 คนสุดท้ายไปพบคู่ปรับอย่างจอกอวิช และแพ้ไปในการแข่งขัน 4 เซต ต่อมา เขาลงแข่งขันเอทีพี 500 ที่รอตเทอร์ดาม ในฐานะมือวางอันดับ 1 ของรายการ เขาคว้าแชมป์โดยเอาชนะเด มินออร์ในรอบชิงชนะเลิศ 6–4, 3–6, 6–2 นับเป็นการคว้าแชมป์การแข่งขัน Indoor Hard Court ครั้งแรกในอาชีพ และลงแข่งขันเอทีพี 500 ที่โดฮาโดยเป็นอันดับ 1 ของรายการในวันที่ 17 กุมภาพันธ์แต่ตกรอบ 8 คนจากการแพ้จิริ เลเฮ็ตส์คา และตกรอบรองชนะเลิศมาสเตอร์ 1000 ที่อินเดียนเวลส์ตามด้วยตกรอบแรกที่ไมแอมี

เข้าสู่ฤดูกาลคอร์ตดิน อัลการัซมีช่วงเวลาที่ประสบความสำเร็จที่สุดในอาชีพ เริ่มจากการชนะเลิศรายการมาสเตอร์ 1000 เป็นครั้งที่ 6 ที่มงเต-การ์โล เป็นแชมป์ครั้งแรกที่นี่ เขาเอาชนะมูเซตตีจากอิตาลีในรอบชิงชนะเลิศ 3 เซต ส่งผลให้เขาขยับขึ้นสู่มือวางอันดับ 2 ของโลกในวันที่ 14 เมษายน 2025 อัลการัซเข้าชิงชนะเลิศเอทีพี 500 ที่บาร์เซโลนาแต่แพ้โฮลเกอร์ รูเนอ และเขาถอนตัวจากมาสเตอร์ 1000 ที่มาดริดจากการบาดเจ็บกล้ามเนื้อต้นขา และไปแข่งขันมาสเตอร์ที่โรมในเดือนพฤษภาคม และคว้าแชมป์สมัยแรกพร้อมทั้งชนะเลิศรายการมาสเตอร์คอร์ตดินครบทั้ง 3 รายการ (มงเต-การ์โล, มาดริด และโรม) และกลายเป็นนักเทนนิสชายคนที่สามต่อจากตำนานอย่างราฟาเอล นาดัล และนอวาก จอกอวิชที่ชนะเลิศการแข่งขันคอร์ตดินรายการใหญ่ครบทั้ง 4 รายการ (แกรนด์สแลมเฟรนช์โอเพน, และมาสเตอร์ 1000 สามรายการ) เขาเอาชนะซินเนอร์สองเซตรวดด้วยคะแนน 7–6(7–5), 6–1 อัลการัซลงป้องกันแชมป์แกรนด์สแลมเฟรนช์โอเพนในปลายเดือนพฤษภาคม พบกับซินเนอร์ในรอบชิงชนะเลิศแกรนด์สแลมเป็นครั้งแรก และเอาชนะไปได้ด้วยคะแนน 4–6, 7–6(4–7), 6–4, 7–6(7–3), 7–6(10–2) แม้จะแพ้ไปก่อนใน 2 เซตแรก ใช้เวลาแข่งขันนานถึง 5 ชั่วโมง 20 นาที และได้รับการยอมรับให้เป็นหนึ่งในนัดตัดสินของเทนนิสแกรนด์สแลมที่น่าตื่นเต้นที่สุด นับเป็นแชมป์ระดับแกรนด์สแลมครั้งที่ 5 ของอัลการัซ นอกจากนี้ เขายังเพิ่มสถิติการลงเล่นรอบชิงชนะเลิศแกรนด์สแลมไปเป็น 5–0 โดยยังไม่เคยแพ้ในรอบชิงชนะเลิศ และยังเป็นการชนะเลิศการแข่งขันคอร์ตดินได้ 3 จาก 4 รายการใหญ่ที่ลงเล่นในปีนี้

ในการแข่งขันคอร์ตหญ้า กรกฎาคม 2025 อัลการัซชนะเลิศการแข่งขันรายการที่ 21 ในการแข่งขันที่ควีนส์ ลอนดอน เป็นแชมป์ 3 รายการติดต่อกัน ตามด้วยการไปป้องกันแชมป์วิมเบิลดันในฐานะแชมป์เก่าสองสมัยซ้อน และเข้าชนะเลิศเป็นปีที่สามติดต่อกันแต่แพ้ซินเนอร์ในการแข่งขัน 4 เซต นับเป็นครั้งแรกที่เขาแพ้ในนัดชิงชนะเลิศรายการแกรนด์สแลม อัลการัซถอนตัวจากมาสเตอร์ที่แคนดา แต่ไปคว้าแชมป์ได้ที่ซินซินแนติโดยซินเนอร์ขอยอมแพ้ในนัดชิงชนะเลิศจากอาการป่วย เป็นแชมป์รายการแรกที่นี่และแชมป์มาสเตอร์ 1000 ครั้งที่ 8 อัลการัซยังคงมีผลงานที่ร้อนแรงต่อเนื่อง เขาเอาชนะจอกอวิชในรอบรองชนะเลิศยูเอสโอเพนสามเซตรวด เป็นการชนะจอกอวิชครั้งแรกในฮาร์ดคอร์ต และย้ำแค้นเอาชนะซินเนอร์ในรอบชิงชนะเลิศ 3–1 เซตด้วยคะแนน 6–2, 3–6, 6–1, 6–4 ป้องกันแชมป์ยูเอสโอเพนพร้อมทั้งชนะเลิศแกรนด์สแลมรายการที่ 6 เขายังทวงตำแหน่งมือวางอันดับ 1 ของโลกคืนจากซินเนอร์จากการจัดอันดับในวันที่ 8 กันยายน ค.ศ. 2025 นอกจากนี้ เขายังเป็นคนแรกที่เข้าชิงชนะเลิศโดยไม่เสียเซตเลยตั้งแต่รอบแรก นับตั้งแต่โรเจอร์ เฟเดอเรอร์ทำได้ใน ค.ศ. 2015 เป็นการผ่านเข้าชิงชนะเลิศรายการเอทีพี 8 รายการติดต่อกัน และเข้าชิงชนะเลิศระดับแกรนด์สแลม 3 รายการติดต่อกันในปีนี้ และยังกลายเป็นผู้เล่นที่อายุน้อยที่สุดในยุคโอเพนที่คว้าแชมป์แกรนด์สแลมได้ครบทุกพื้นผิวสนาม ทำลายสถิติของแมทส์ วิแลนเดอร์

อัลการัซเดินทางไปแข่งขัน เจเปน โอเพน ที่โตเกียวและชนะเลิศการแข่งขันเป็นรายการที่ 24 และแชมป์รายการที่ 8 ในฤดูกาลนี้ โดยชนะเทย์เลอร์ ฟริตซ์ในรอบชิงชนะเลิศ แต่ต้องถอนตัวจากมาสเตอร์ที่เซี่ยงไฮ้ในเดือนตุลาคม จากอาการบาดเจ็บข้อเท้าซึ่งเขาฝืนลงแข่งต่อเนื่องตั้งแต่รอบที่สองที่โตเกียว เขาไปแข่งขันมาสเตอร์ 1000 ที่ปารีสปลายเดือนตุลาคมแต่ตกรอบแรกโดยแพ้แคเมอรอน นอร์รี 6–4, 3–6, 4–6 และเสียตำแหน่งมือวางอันดับ 1 คืนให้ซินเนอร์ภายหลังจากที่ซินเนอร์คว้าแชมป์ที่นี่ได้ อัลการัซปิดท้ายฤดูกาลโดยลงแข่งเอทีพี ไฟนอล และเขาการันตีการปิดฤดูกาลด้วยการกลับมาเป็นมือวางอันดับ 1 เป็นครั้งที่สอง ภายหลังเอาชนะการแข่งขันทั้ง 3 นัดรวดในรอบแบ่งกลุ่ม อย่างไรก็ตาม อัลการัซแพ้ซินเนอร์ในรอบชิงชนะเลิศ 2 เซตรวด 

### 2026: สร้างประวัติศาสตร์
อัลการัซแยกทางกับผู้ฝึกสอนอย่างฆวน การ์โลส เฟร์เรโรในช่วงปิดฤดูกาล เขาเริ่มต้นฤดูกาลในออสเตรเลียนโอเพน โดยเป็นปีที่สองติดต่อกันที่เขาจะลุ้นทำสถิติเป็นนักเทนนิสอายุน้อยที่สุดในการชนะเลิศแกรนด์สแลมครบทั้ง 4 รายการ (Career Grand Slam) และอัลการัซสร้างประวัติศาสตร์ได้สำเร็จในปีนี้ เขาเอาชนะอเล็คซันเดอร์ ซเฟเร็ฟ ในรอบรองชนะเลิศซึ่งใช้เวลาแข่งขันนานถึง 5 ชั่วโมง 27 นาทีใน 5 เซต นับเป็นรอบรองชนะเลิศที่ยาวนานที่สุดของรายการนี้ ตามด้วยการเอาชนะจอกอวิชในรอบชิงชนะเลิศ 2–6, 6–2, 6–3, 7–5 คว้าแชมป์สมัยแรก เป็นแชมป์แกรนด์สแลมใบที่ 7 และเป็นผู้เล่นอายุน้อยที่สุดที่ชนะเลิศแกรนด์สแลมครบ 4 รายการในประเภทชายเดี่ยวด้วยวัย 22 ปี 8 เดือน และยังเป็นคนแรกที่ชนะจอกอวิชได้ในรอบชิงชนะเลิศออสเตรเลียนโอเพน ต่อมา เขาลงแข่งขันเอทีพี 500 ที่โดฮากลางเดือนกุมภาพันธ์ และครองตำแหน่งมือวางอันดับ 1 ครบ 60 สัปดาห์ในช่วงปลายเดือน อัลการัซคว้าแชมป์ด้วยการชนะอาร์เธอร์ ฟิลส์ 6–2, 6–1 ใช้เวลาแข่งขันไปเพียง 50 นาทีซึ่งเป็นนัดการแข่งขันที่ใช้เวลาน้อยที่สุดในอาชีพของเขา และเขาไปแข่งขันมาสเตอร์ 1000 ที่อินเดียนเวลส์ แคลิฟอร์เนียในเดือนมีนาคม เขาตกรอบรองชนะเลิศโดยแพ้เมดเวเดฟ และลงแข่งขันต่อที่ไมแอมีแต่ตกรอบ 3 โดยแพ้เซบาสเตียน คอร์ดา 3–6, 7–5, 4–6

เข้าสู่ฤดูกาลคอร์ตดินอัลการัซลงแข่งขันมาสเตอร์ที่ มงเต-การ์โล ในฐานะแชมป์เก่า

## รูปแบบการเล่น
อัลการัซได้รับการยอมรับว่าสามารถเล่นได้ดีในทุกพื้นคอร์ต เขามีจุดเด่นในการตีลูกกราวน์สโตรกที่หนักหน่วง แม่นยำ และเคลื่อนที่อย่างว่องไว รวมทั้งยังวิ่งขึ้นไปทำคะแนนหน้าเนตได้ดีเยี่ยม อัลการัซสามารถตีลูกโฟร์แฮนด์ได้หนักหน่วง และเป็นหนึ่งในผู้เล่นที่ตีลูกดังกล่าวได้ดีที่สุดในโลก ได้รับการยกย่องจากผู้เล่นชื่อดังอย่าง แมทส์ วิแลนเดอร์ ใน ค.ศ. 2024 ให้เป็นนักเทนนิสชายที่ตีลูกโฟร์แฮนด์ได้ดีที่สุดตลอดกาล เขายังมีเทคนิคการกะจังหวะการตีและการเข้าหาบอลได้แม่นยำ จุดเด่นอีกด้านของเขาคือการเล่นลูกหยอด (Drop Shot) ได้อย่างดี รวมทั้งสามารถเปลี่ยนเกมจากรับเป็นรุกได้ในเวลาอันรวดเร็ว เขายังมีลูกเสริ์ฟที่หนักหน่วง มีความเร็วเฉลี่ยอยู่ที่ 115 ถึง 120 ไมล์ต่อชั่วโมง อัลการัซยังมีจุดเด่นในด้านร่างกายที่แข็งแกร่ง และการเคลื่อนที่ซึ่งเขาได้รับการเปรียบเทียบกับสองตำนานรุ่นพี่อย่างราฟาเอล นาดัล และ นอวาก จอกอวิช

## คู่แข่ง

### นอวาก จอกอวิช
[thumb|right|upright|อัลการัซและจอกอวิชในรอบชิงเหรียญทอง[โอลิมปิกฤดูร้อน 2024]]
อัลการัซและจอกอวิชพบกันในการแข่งขันรายการสำคัญ 10 ครั้ง ผลัดกันแพ้ชนะฝ่ายละ 5 ครั้ง โดยใน 7 ครั้งแรกที่พบกันล้วนเกิดขึ้นในการแข่งขันรอบรองชนะเลิศหรือรอบชิงชนะเลิศเทนนิสแกรนด์สแลม, รายการเอทีพีมาสเตอร์ 1000 และรอบชิงเหรียญทองกีฬาโอลิมปิก ทั้งคู่พบกันครั้งแรกในรอบรองชนะเลิศรายการมาสเตอร์ที่กรุงมาดริดใน ค.ศ. 2022 ซึ่งอัลการัซเอาชนะไปได้ในการแข่งขัน 3 เซตหลังจากแพ้เซตแรกไปก่อน ทั้งคู่พบกันในรอบรองชนะเลิศแกรนด์สแลมเฟรนช์โอเพนในปีต่อมา ซึ่งเป็นจุดเริ่มต้นของการเป็นอริในสนามของทั้งคู่และทำให้การพบกันได้รับความสนใจจากสื่อและแฟนเทนนิสทั่วโลก จอกอวิชเอาชนะไปในการแข่งขันสี่เซตก่อนจะผ่านเข้าไปคว้าแชมป์ได้ในที่สุด โดยอัลการัซมีอาการตะคริวระหว่างแข่งขัน อย่างไรก็ตาม อัลการัซแก้มือได้ด้วยการเอาชนะจอกอวิชในรอบชิงชนะเลิศวิมเบิลดัน 2023 หยุดสถิติการคว้าแชมป์ 4 สมัยติดต่อกัน รวมทั้งสถิติชนะติดต่อกัน 45 นัดในเซนเตอร์คอร์ตกรุงลอนดอนของจอกอวิช โดยใช้เวลาแข่งขันกว่า 4 ชั่วโมง 42 นาที ส่งผลให้อัลการัซคว้าแชมป์วิมเบิลดันครั้งแรกและเป็นแชมป์แกรนด์สแลมรายการที่สอง

จอกอวิชกลับมาแก้มือได้อีกครั้งด้วยการเอาชนะในรอบชิงชนะเลิศมาสเตอร์ 1000 ที่ซินซินแนติ สหรัฐ แม้จะแพ้ในเซตแรกไปก่อนแต่จอกอวิชเอาตัวรอดจากการเซฟคะแนน Match Point ได้ในเซตที่สอง นี่ถือเป็นรอบชิงชนะเลิศรายการมาสเตอร์ที่ใช้เวลาแข่งขันกันนานที่สุดกว่า 3 ชั่วโมง 49 นาที และได้รับการยกย่องให้เป็นหนึ่งในการแข่งขันที่สนุกที่สุดในเทนนิสสมัยใหม่ และจอกอวิชเอาชนะได้อีกครั้งในการแข่งขันเอทีพี ไฟนอล 2023 ที่ตูรินในรอบรองชนะเลิศสองเซตรวด (6–3, 6–2)  

ในปี 2024 ทั้งคู่พบกันอีกสองครั้งในการแข่งขันนัดชิงชนะเลิศครั้งสำคัญ โดยในวันที่ 14 กรกฎาคม ค.ศ. 2024 อัลการัซเอาชนะจอกอวิชในรอบชิงชนะเลิศวิมเบิลดันได้เป็นปีที่สองติดต่อกัน (6–2, 6–2, 7–6(7–4)) ป้องกันแชมป์วิมเบิลดันได้พร้อมทั้งคว้าแชมป์แกรนด์สแลมรายการที่ 4 แต่เขาก็แพ้จอกอวิชในรอบชิงชนะเลิศการแข่งขันชายเดี่ยวในโอลิมปิกฤดูร้อน 2024 ที่กรุงปารีส โดยต้องแข่งขันไทเบรคทั้งสองเซต (6–7(3–7), 6–7(2–7)) ซึ่งไม่มีฝ่ายใดถูกเบรคคะแนนเสริ์ฟเลยในนัดนี้ แม้อัลการัซจะมีโอกาสได้เบรคพอยท์ถึง 8 ครั้งในเซตแรก โดยสตีฟ ฟลิงก์ นักข่าวกีฬาชาวอเมริกันยกย่องว่านี่เป็นการแข่งขันเทนนิส 2 เซตที่ดีที่สุดที่เคยมีมา

ต่อมาในปี 2025 อัลการัซพบกับจอกอวิชในรอบ 8 คนสุดท้ายออสเตรเลียนโอเพน และแพ้ไปในการแข่งขัน 4 เซต (6–4, 4–6, 3–6, 4–6) เขาแก้มือด้วยการเอาชนะจอกอวิชในรอบรองชนะเลิศยูเอสโอเพน 2025 สามเซตรวด และผ่านเข้าไปคว้าแชมป์สมัยที่ 2 ในเดือนกันยายน 2025 ต่อมา อัลการัซเอาชนะจอกอวิชได้อีกครั้งในการแข่งขันครั้งประวัติศาสตร์ ในรอบชิงชนะเลิศออสเตรเลียนโอเพน 2026: 2–6, 6–2, 6–3, 7–5 ส่งผลให้เขาคว้าแชมป์แกรนด์สแลมครบทุกรายการ หรือ Career Grand Slam และเป็นผู้เล่นที่อายุน้อยที่สุดที่ทำสถิตินี้ได้ และยังเป็นการชนะจอกอวิชในรอบชิงชนะเลิศระดับแกรนด์สแลมทุกครั้งที่พบกัน (3–0) 

### ยันนิค ซินเนอร์
ปัจจุบันซินเนอร์ผู้เล่นชาวอิตาลี เป็นนักเทนนิสมือวางอันดับ 2 ของโลก อัลการัซแข่งขันกับซินเนอร์ 16 ครั้งตั้งแต่ ค.ศ. 2021 อัลการัซมีสถิติที่เหนือกว่า (ชนะ 10 แพ้ 6) การพบกันของทั้งคู่ได้รับการคาดหมายว่าจะเป็นการสานต่อความยิ่งใหญ่ในวงการจากการแข่งขันในยุค Big 4 ที่กินเวลาเกือบสองทศวรรษ การแข่งขันครั้งสำคัญได้แก่ รอบก่อนรองชนะเลิศยูเอสโอเพน ค.ศ. 2022 ซึ่งอัลการัซเอาชนะในการแข่งขันห้าเซตโดยต้องเซฟคะแนน Match Point ก่อนที่อัลการัซจะผ่านเข้าไปคว้าแชมป์แกรนด์สแลมได้เป็นครั้งแรก และการแข่งขันรอบรองชนะเลิศมาสเตอร์ 1000 ที่ไมแอมี ค.ศ. 2023 ซึ่งอัลการัซแพ้ไปใน 3 เซต (7–6, 4–6, 2–6) ต่อมาใน ค.ศ. 2024 ทั้งคู่แข่งขันกันในรอบรองชนะเลิศแกรนด์สแลมเฟรนช์โอเพน ซึ่งอัลการัซเอาชนะไปในห้าเซต (2–6, 6–3, 3–6, 6–4, 6–3) ตามด้วยการเอาชนะในรอบชิงชนะเลิศที่ปักกิ่งในการแข่งขัน 3 เซต และใน ค.ศ. 2025 ทั้งคู่พบกันในรอบชิงชนะเลิศรายการใหญ่อย่างมาสเตอร์ 1000 เป็นครั้งแรกในการแข่งขันคอร์ตดินที่โรม อัลการัซชนะขาดลอยสองเซตรวด และย้ำแค้นอีกครั้งในรอบชิงชนะเลิศเฟรนช์โอเพนเดือนมิถุนายน แม้เขาจะแพ้ไปก่อนใน 2 เซตแรกโดยใช้เวลาแข่งขันไปถึง 5 ชั่วโมง 20 นาที เกมจบลงด้วยคะแนน 4–6, 6–7(4–7), 6–4, 7–6(7–3), 7–6(10–2)

อัลการัซแพ้ซินเนอร์ในนัดชิงชนะเลิศวิมเบิลดัน 2025 แม้จะเอาชนะได้ก่อนในเซตแรกแต่เขาแพ้ใน 4 เซตด้วยคะแนน 6–4 ทุกเซต ต่อมาเขาคว้าแชมป์มาสเตอร์ 1000 ที่ซินซินแนติหลังจากซินเนอร์ขอยอมแพ้ในเซตแรกของนัดชิงชนะเลิศ และย้ำแค้นเอาชนะซินเนอร์ในรอบชิงชนะเลิศยูเอสโอเพนเดือนกันยายน ค.ศ. 2025 นับเป็นการชนะซินเนอร์ครั้งที่ 10 คว้าแชมป์แกรนด์สแลมใบที่ 6 และกลับคืนสู่ตำแหน่งอันดับ 1 ของโลก ก่อนจะเข้าชิงชนะเลิศเอทีพี ไฟนอล 2025 เป็นครั้งแรกแต่แพ้ซินเนอร์ 6–7(4–7), 5–7  

### ดานีอิล เมดเวเดฟ
ดานีอิล เมดเวเดฟได้รับการยอมรับให้เป็นหนึ่งในผู้เล่นชั้นนำในปัจจุบัน เคยแข่งขันกับอัลการัซรวม 8 ครั้ง ซึ่งอัลการัซมีสถิติเหนือกว่าโดยชนะ 6 และ แพ้ 2 ครั้ง ทั้งคู่พบกันครั้งแรกในแกรนด์สแลมวิมเบิลดัน ค.ศ. 2021 ซึ่งอัลการัซแพ้ไปสามเซตรวด จากนั้น อัลการัซสามารถเอาชนะเมดเวเดฟได้ถึง 5 ครั้งจากการพบกัน 6 ครั้งหลังสุดรวมถึงรอบชิงชนะเลิศมาสเตอร์ 1000 ที่อินเดียน เวลส์ ค.ศ. 2023 (ุ6–3, 6–2) และรอบรองชนะเลิศวิมเบิลดันในปีเดียวกัน แต่เมดเวเดฟสามารถเอาชนะคืนได้ในรอบรองชนะเลิศยูเอสโอเพนใน 4 เซต ก่อนที่อัลการัซจะเอาชนะในรอบแบ่งกลุ่มการแข่งขันเอทีพี ไฟนอล ที่ตูรินสองเซตรวด (ุ6–4, 6–4) และใน ค.ศ. 2024 ทั้งคู่พบกันในรอบชิงชนะเลิศมาสเตอร์ 1000 ที่อินเดียน เวลส์ และรอบรองชนะเลิศวิมเบิลดัน อัลการัซเอาชนะไปได้ทั้งหมด ต่อมา ทั้งคู่พบกันในรอบรองชนะเลิศรายการไชนาโอเพน ที่ปักกิ่งในเดือนตุลาคมและอัลการัซชนะสองเซตรวด 

## ชีวิตส่วนตัว
อัลการัซได้รับการแนะนำให้รู้จักกีฬาเทนนิสเมื่ออายุ 4 ปี นอกเหนือจากเทนนิส อัลการัซยังติตดามฟุตบอลและเป็นแฟนเรอัลมาดริด รวมทั้งชื่นชมนักกีฬาเพื่อนร่วมชาติที่มีชื่อเสียงหลายคน รวมถึงเฟร์นันโด อาลอนโซ นักแข่งรถสูตรหนึ่งเจ้าของตำแหน่งแชมป์โลก และอิเลีย โตปูเรียนักสู้ศิลปะผสมผสานของอัลติเมทไฟต์ติงแชมเปียนชิพ บุคคลต้นแบบในวงการเทนนิสของเขาคือตำนานรุ่นพี่ชาวสเปนอย่าง ราฟาเอล นาดัล ซึ่งอัลการัซยกย่องให้เป็นแรงบันดาลใจในการเล่นเทนนิส อัลการัซและครอบครัวมักเดินทางไปพักผ่อนที่มูร์เซียในยามว่าง และมีงานอดิเรกคือกอล์ฟ

## สถิติรอบชิงชนะเลิศ

### เทนนิสแกรนด์สแลม
**ประเภทชายเดี่ยว: ชิงชนะเลิศ 8 รายการ (ชนะเลิศ 7 รายการ)**

หมายเหตุ - จำนวนตัวเลขในวงเล็บคือจำนวนครั้งที่ชนะเลิศรายการนั้น

### รายการเอทีพี มาสเตอร์ 1000
**ประเภทชายเดี่ยว: ชิงชนะเลิศ 9 รายการ (ชนะเลิศ 8 รายการ)**

หมายเหตุ - จำนวนตัวเลขในวงเล็บคือจำนวนครั้งที่ชนะเลิศรายการนั้น
} ดานีอิล เมดเวเดฟ||6–3, 6–2
|- bgcolor="ebc2af"
| style="background:#98fb98" |ชนะเลิศ||2023||มาดริด (2)||ดิน|| ยาน-เลนนาร์ด สตรัฟฟ์||6–4, 3–6, 6–3
|- bgcolor="ccccff"
| style="background:#ffa07a;" |รองชนะเลิศ||2023||ซินซินแนติ||คอนกรีต|| นอวาก จอกอวิช||7–5, 6–7(7–9), 6–7(4–7)
|- bgcolor="ccccff"
| style="background:#98fb98;" |ชนะเลิศ||2024||อินเดียน เวลส์ (2)||คอนกรีต || ดานีอิล เมดเวเดฟ||7–6(7–5), 6–1
|- bgcolor="ebc2af"
| style="background:#98fb98;" |ชนะเลิศ||2025||มงเต-การ์โล||ดิน|| โลเรนโซ มูเซ็ตตี|| 3–6, 6–1, 6–0
|- bgcolor="ebc2af"
| style="background:#98fb98;" |ชนะเลิศ||2025||โรม||ดิน|| ยันนิค ซินเนอร์||7–6(7–5), 6–1
|- bgcolor="ccccff"
| style="background:#98fb98;" |ชนะเลิศ||2025||ซินซินแนติ||คอนกรีต|| ยันนิค ซินเนอร์||5–0 (ซินเนอร์ขอยอมแพ้)
|}

### เอทีพี ไฟนอล
ชิงชนะเลิศ 1 ครั้ง (รองชนะเลิศ 1 ครั้ง)

### กีฬาโอลิมปิก
**ชายเดี่ยว: ชิงชนะเลิศ 1 ครั้ง (1 เหรียญเงิน)**

## เกียรติประวัติ
thumb|right|อัลการัซกับถ้วยแชมป์เฟรนช์โอเพน 2024 เขาถือเป็นผู้เล่นที่อายุน้อยที่สุดที่คว้าแชมป์แกรนด์สแลมเฟรนช์โอเพนและวิมเบิลดันในปีเดียวกัน
* รางวัลผู้เล่นดาวรุ่งยอดเยี่ยมของเอทีพี (2020)
* รางวัลนักเทนนิสยอดเยี่ยมประจำปี (2022)
* รางวัลนักเทนนิสผู้มีพัฒนาการยอดเยี่ยมแห่งปี (2022)
* นักเทนนิสอายุน้อยที่สุดที่ขึ้นสู่ตำแหน่งมือวางอันดับ 1 - 19 ปี 4 เดือน (2022)
* นักเทนนิสอายุน้อยที่สุดที่คว้าแชมป์แกรนด์สแลมเฟร์โอเพนและวิมเบิลดันในปีเดียวกัน - 21 ปี 2 เดือน (2024)
* นักเทนนิสอายุน้อยที่สุดที่เข้าชิงเหรียญทองในโอลิมปิกฤดูร้อน - 21 ปี 2 เดือน (2024)

## เชิงอรรถ

## อ้างอิง

หมวดหมู่:นักเทนนิสชาวสเปน
หมวดหมู่:บุคคลจากแคว้นภูมิภาคมูร์เซีย